section_heading: Glazba i stihovi
paragraph_text: Glazbu i stihove za većinu skladbi potpisuje Dedić. Prema vlastitim riječima, Kuću pored mora je napisao i skladao jedne obične ličke večeri, dok je bio dežurni na odsluženju vojnog roka u staroj vojarni u Otočcu, "ne misleći ni na što." Pjesmu Moj brat žiri i struka na Splitskom festivalu 1966. su odbacili unatoč trećoj nagradi publike, navodeći beznačajnost i trivijalnost teksta. Unatoč tome, 1968. Dedić je upravo pjesmu Moj brat izdvojio kao svoju najbolju skladbu.Memoari Arsena Dedića (prvi dio): Mojih deset godina na sceni!, Plavi vjesnik, siječanj 1968. (preuzeto 8. srpna 2013.) Jednako kao i Čovjek kao ja te Moderato cantabile, pjesme u novim aranžmanima te blago podcrtanih glazbenih dionica, u kojima je više mjesta ostavljeno samom Dediću i njegovom glasu, zvuče izražajno i sjetno. Intimno, osobno ozračje naglašeno je ljubavnom pjesmom svojoj kćeri Sandra, melankoličnim ljubavnim krahovima (Kod dvije lipe, Stara pjesma) te baladom Bit ćeš samo moja na kraju albuma.